ILM ส่ง 5 สาขาร่วม “ชิม ช้อป ใช้” กระตุ้นกำลังซื้อดันยอดขายไตรมาส 4/62 ทะลัก
ILM ส่ง 5 สาขาร่วม "ชิม ช้อป ใช้" กระตุ้นกำลังซื้อดันยอดขายไตรมาส 4 ทะลัก
ILM ส่ง 5 สาขาในกทม.ร่วมมาตรการ "ชิม ช้อป ใช้" กระตุ้นกำลังซื้อดันยอดขายไตรมาส 4 ทะลัก
30 ก.ย. 2562

นางสาวกฤษชนก ปัทมสัตยาสนธิ กรรมการผู้จัดการ บริษัท อินเด็กซ์ ลิฟวิ่งมอลล์ จำกัด (มหาชน) หรือ ILM เปิดเผยว่า บริษัทนำ อินเด็กซ์ ลิฟวิ่งมอลล์ เป็นตัวแทนเข้าร่วมลงทะเบียนร้านค้าตามมาตรการ “ชิม ช้อป ใช้” จำนวน 5 สาขา ในกรุงเทพฯ ครอบคลุมพื้นที่ 4 มุมเมือง ได้แก่  สาขาพระราม 2 เกษตร-นวมินทร์ บางนา เอกมัย และแจ้งวัฒนะ โดยเจ้าหน้าที่ได้จัดเตรียมแอพพลิเคชั่น ‘ถุงเงิน’ ไว้รับชำระค่าสินค้าและบริการแก่ลูกค้าที่ลงทะเบียนเข้าร่วมมาตรการฯ และได้รับวงเงินใช้จ่ายทางแอพพลิเคชั่น ‘เป๋าตัง’ (G-Wallet) ซึ่งคาดว่าจะช่วยกระตุ้นกำลังซื้อผลักดันยอดขายในช่วงไตรมาส 4/62
“คาดว่าการเข้าร่วมมาตรการดังกล่าว จะช่วยกระตุ้นภาพรวมยอดขายในช่วงไตรมาสสุดท้ายของปีนี้ โดยเฉพาะกลุ่มที่เป็นเจ้าของบ้านหรือคอนโดมิเนียมที่กำลังวางแผนเลือกซื้อเฟอร์นิเจอร์และของตกแต่งบ้านในช่วงปลายปี เพื่อเตรียมปรับปรุงซ่อมแซมหรือตกแต่งที่อยู่อาศัยหลังใหม่ จะใช้โอกาสนี้ในการรีบตัดสินใจซื้อสินค้าได้ง่ายขึ้น”นางสาวกฤษชนก กล่าว
ทั้งนี้ตามมาตรการชิมช็อปใช้ของรัฐบาลน่าจะส่งผลดีต่อภาพรวมเศรษฐกิจ และการกระตุ้นให้ประชาชนกล้าที่จะออกมาจับจ่ายใช้สอยเลือกซื้อสินค้ามากขึ้น เมื่อเทียบกับบรรยากาศในช่วงที่ผ่านมาที่มีการใช้จ่ายอย่างระมัดระวัง เนื่องจากไม่มั่นใจในสภาวะเศรษฐกิจและรายได้ในอนาคต โดยเชื่อว่ามาตรการดังกล่าวจะช่วยกระตุ้นเศรษฐกิจช่วงปลายปีนี้กลับมาคึกคักยิ่งขึ้น
โดยหลังจากเปิดเว็บไซต์ “ชิมช้อปใช้” ปรากฏว่ามีประชาชนเข้าร่วมลงทะเบียนจำนวนมาก ซึ่งรัฐบาลกำหนดเป้าหมายการลงทะเบียนไว้ที่ 10 ล้านคน ซึ่งประชาชนที่ลงทะเบียนเข้าร่วมมาตรการชิมช็อปใช้เป็นที่เรียบร้อย สามารถนำวงเงินที่ได้รับในแอพพลิเคชั่น ‘เป๋าตัง’ มาชำระค่าสินค้าและบริการที่อินเด็กซ์ ลิฟวิ่งมอลล์ทั้ง 5 สาขา ได้ตั้งแต่วันที่ 27 กันยายน – 30 พฤศจิกายน 2562